31996D0427
L 175/34
JURNALUL OFÍCIAL AL UNIUNII EUROPENE
DECIZIA COMISIEI
din 10 iulie 1996
privind o derogare de la dispozițiile anexei III la Directiva 91/439/CEE a Consiliului
(Text cu relevanță pentru SEE)
(96/427/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/439/CEE a Consiliului din 29 iulie 1991 privind permisele de conducere (1), în special articolul 7,
întrucât articolul 7 alineatul (3) prevede că statele membre, cu acordul Comisiei, pot deroga de la dispozițiile anexei III referitoare la standardele minime privind aptitudinile fizice și psihice necesare conducerii autovehiculelor;
întrucât aceste derogări trebuie să fie compatibile cu evoluția științei medicale și cu principiile prevăzute în anexa III;
întrucât punctul 6.3 din anexa III precizează că solicitanții unui permis de conducere sau cei care solicită înnoirea unui astfel de permis trebuie să aibă o acuitate vizuală, cu ajutorul unor lentile de corecție dacă este necesar, de cel puțin 0,8 la ochiul cu acuitate vizuală mai bună și de cel puțin 0,5 la ochiul cu acuitate vizuală mai slabă;
întrucât, dacă pentru obținerea valorilor de 0,8 și 0,5 se folosesc lentile de corecție, acuitatea necorectată pentru fiecare ochi trebuie să atingă 0,05 sau valorile minime de acuitate (0,8 și 0,5) trebuie obținute prin corecția cu ajutorul lentilelor cu o putere care să nu depășească plus sau minus patru dioptrii sau cu ajutorul unor lentile de contact (vedere necorectată = 0,05), iar corecția trebuie să fie bine tolerată;
întrucât punctul 6.3 precizează în continuare că permisele de conducere nu se eliberează și nu se înnoiesc pentru candidații sau conducătorii auto care nu au un câmp vizual binocular normal sau care suferă de diplopie;
întrucât, în conformitate cu punctul 6.3 din anexa III, puterea maximă permisă a ochelarilor la conducătorii auto din grupa 2 trebuie să fie de plus sau minus 4 dioptrii, în special din cauza distorsionării câmpului vizual provocată de utilizarea unor ochelari mai puternici; întrucât, totuși, aplicarea tehnicilor și materialelor moderne a făcut posibilă producerea în prezent a unor ochelari cu până la plus sau minus 8 dioptrii fără asemenea distorsiuni;
întrucât, în consecință, în urma solicitării mai multor state membre, Comisia consideră că progresele înregistrate în medicină justifică o derogare de la punctul 6.3 din anexa III la directivă privind numărul de dioptrii la ochelarii conducătorilor auto din grupa 2,
ADOPTĂ PREZENTA DECIZIE:
Articolul 1
Statele membre pot accepta o valoare de plus sau minus 8 dioptrii în loc de plus sau minus 4 dioptrii atunci când acuitatea minimă de 0,8 și 0,5 se obține prin corecție prin intermediul lentilelor.
Articolul 2
Prezenta decizie se adresează statelor membre.
Articolul 3
Prezenta decizie intră în vigoare în termen de trei zile de la data publicării în Jurnalul Oficial al Comunităților Europene.
Adoptată la Bruxelles, 10 iulie 1996.